
REFERAT

Propunere de aprobare a acordării titlului de Cetăţean de Onoare
al Municipiului Timişoara domnului CORNEL UNGUREANU
în atenţia Comisiei pentru cultură, ştiinţă, învăţământ, sănătate, protecţie socială, turism, ecologie, sport şi culte şi al Comisiei pentru administraţie locală, juridică, ordine publică, drepturile omului şi probleme ale minorităţilor
Cornel Ungureanu s-a născut la 3 august 1943, în Lugoj, activând ca scriitor, critic şi totodată istoric literar. În 1965 devine licenţiat în filologie al Universităţii de Vest din Timişoara, secţia română-germană. Doctor în literatură română şi comparată al Universităţii din Bucureşti din 1984.

Este profesor la Universitatea de Vest din Timişoara (cursuri predate: literatura româno-contemporană; literatura română din exil – contextele europene, literatura româno-contemporană şi literaturile  Europei Centrale, Culturile (literaturile) regionale. Proiect pentru o Geografie literară a României), cronicar literar al revistei Orizont începând din 1963. Din 1990 devine redactor şi redactor şef adjunct al revistei Orizont. Publică peste 2000 de articole şi studii în presa culturală din România, Iugoslavia, Germania. Cercetările ce au vizat literatura Europei Centrale se regăsesc în volumele Imediata noastră apropiere şi Mitteleuropa periferiilor. Este autorul antijurnalelor: A murit în Tibet (1998), Despre regi, saltimbangi şi maimuţe. Este preşedinte al Consiliului de Conducere al Fundaţiei A treia Europă. Studiile sale au fost traduse în Germania, Ungaria, Serbia.
Este autorul multor cărţi, a căror enumerare ar putea umple multe pagini, printre care: La umbra cărţilor în floare, o panoramă a foiletonului critic românesc (1975); Proză şi reflexivitate (1977); Contextul operei (1979); Imediata noastră apropiere (1980); Proza românească de azi (1985); Mircea Eliade şi literatura exilului (1995); La vest de Eden. O introducere în literatura exilului (1995); Fragmente despre teatru (1998); Introducere în viaţa şi opera lui Petru E. Oance, poet, jurnalist şi sculptor (1999); Ioan Slavici, monografie (2002); Geografie literară (2002); Octavian Goga, monografie (2003); Europa Centrală (2004); Geografia literaturii române (2005); Sorin Titel (2005); Istoria secretă a literaturii române (2007).
A desăvârşit studii introductive, prefeţe sau postfeţe la numeroase volume de versuri şi proză ale scriitorilor români şi străini (Ion Pillat, Anişoara Odeanu, D.R. Popescu, Mircea Ciobanu, V. Voiculescu, Vasko Popa, I. D. Sârbu, Ovidiu Cotruş, Marius Munteanu, Ioan Flora, Jaroslav Hasek, Richard Wagner, György Konrád, Miloş Crnjanski, Hugo von Hoffmannsthal, Hermann Broch). Împreună cu Adriana Babeţi a coordonat colecţia A treia Europă, seria de teorie şi seria de beletristică.

A fost premiat de Uniunea Scriitorilor pentru volumele: La umbra cărţilor în floare (1975); Contextul operei (1979); Proza românească de azi (1985); şi Mircea Eliade şi literatura exilului (1995).
În perioada 1990-1995 a reprezentat Asociaţia Culturală România-Israel, Timişoara în calitate de prim-vicepreşedinte. Din 1990 este membru al PEN CLUB şi preşedinte al Asociaţiei Scriitorilor din Timişoara. În anul 1999 a fost numit preşedinte al Fundaţiei „A treia Europă”.
De asemenea putem aminti ca şi activităţi relevante în perioada 1990-1993, 1997-2001: Cronica filmului la Radio Timişoara şi televiziunea Analog Timişoara (împreună cu Radu F. Alexandru).

Pentru toate cele enumerate mai sus, pentru prezenţa remarcabilă în viaţa academică timişoreană şi pentru prodigioasa sa activitate ştiinţifică şi didactică, propunem acordarea titlului de Cetăţean de Onoare al Municipiului Timişoara domnului CORNEL UNGUREANU.
Menţionăm că această propunere de a i se acorda titlul de Cetăţean de Onoare al Municipiului Timişoara domnului CORNEL UNGUREANU a fost făcută de domnul primar Gheorghe Cihandu la iniţiativa d-lui Paul Eugen Banciu din partea Comitetului de conducere al Filialei Timişoara a Uniunii scriitorilor, iar referatul a fost întocmit de Biroul Relaţii Publice, Învăţământ, Sport, Cultură din cadrul Primăriei Municipiului Timişoara.

